b"\n_START_ARTICLE_\nPeter Lax\n_START_SECTION_\nVida i educaci\xc3\xb3\n_START_PARAGRAPH_\nLax va n\xc3\xa9ixer a Budapest (Hongria) en una fam\xc3\xadlia jueva. El 1941 es va traslladar a Nova York amb els seus pares (Klara Kornfield i Henry Lax, tots dos metges) i va estudiar a l'Institut Stuyvesant, que d\xc3\xb3na formaci\xc3\xb3 a alumnes talentosos. El 1948 es va casar amb Anneli Cahn, que tamb\xc3\xa9 estava en cam\xc3\xad de convertir-se en matem\xc3\xa0tica professional._NEWLINE_A la Universitat de Nova York va obtenir el T\xc3\xadtol de Grau el 1947, amb honors de la Societat Phi Beta Kappa, i el doctorat el 1949, amb Kurt O. Friedrichs de director de tesi.\n_START_SECTION_\nFeina\n_START_PARAGRAPH_\nEn un article de l'any 1958, Lax va enunciar una conjectura sobre la representaci\xc3\xb3 amb matrius de polinomis hiperb\xc3\xb2lics de tercer ordre que no es va saber demostrar durant m\xc3\xa9s de quatre d\xc3\xa8cades. L'inter\xc3\xa8s en la conjectura de Lax creixia a mesura que matem\xc3\xa0tics de diverses \xc3\xa0rees constataven la import\xc3\xa0ncia les implicacions de la conjectura en el seu camp fins que el 2003, finalment, es va aconseguir demostrar._NEWLINE_Lax ocupa una posici\xc3\xb3 de professor al Departament de Matem\xc3\xa0tiques, a l'Institut Courant de Ci\xc3\xa8ncies Matem\xc3\xa0tiques, de la Universitat de Nova York.\n_START_SECTION_\nPremis i honors\n_START_PARAGRAPH_\n\xc3\x89s membre de l'Acad\xc3\xa8mia Noruega de Ci\xc3\xa8ncies i Lletres i de l'Acad\xc3\xa8mia Nacional de Ci\xc3\xa8ncies dels Estats Units. Va rebre la National Medal of Science el 1986, el Premi Wolf el 1987 i el Premi Abel el 2005. El 2012 esdevingu\xc3\xa9 membre de la Societat Matem\xc3\xa0tica Americana.\n_START_SECTION_\nL'accident del CDC 6600\n_START_PARAGRAPH_\nEl 1970, l'organitzaci\xc3\xb3 estudiantil i anarquista Transcendental Students va prendre d'ostatge un supercomputador CDC 6600 de l'Institut Courant de la Universitat de Nova York, que Lax havia lluitat molt per aconseguir. Part dels estudiants presents, segurament membres de la Weather Underground, organitzaci\xc3\xb3 d'extrema esquerra, amena\xc3\xa7aren de destruir l'ordinador amb dispositius incendiaris, per\xc3\xb2 Lax va aconseguir desactivar els dispositius i salvar la m\xc3\xa0quina. L'accident va ser una de les causes de la dimissi\xc3\xb3 de Juergen Moser, director de l'Institut Courant entre el 1967 i el 1970."